CELEX: 62012TN0079
Language: da
Date: 2012-02-15 00:00:00
Title: Sag T-79/12: Sag anlagt den 15. februar 2012 — Cisco Systems og Messagenet mod Kommissionen

14.4.2012   
            
            
               DA
            
            
               Den Europæiske Unions Tidende
            
            
               C 109/31
            
         Sag anlagt den 15. februar 2012 — Cisco Systems og Messagenet mod Kommissionen
   (Sag T-79/12)
   2012/C 109/62
   Processprog: engelsk
   
      Parter
   
   
      Sagsøgere: Cisco Systems, Inc. (San José, Amerikas Forenede Stater) og Messagenet SpA (Milano, Italien) (ved advokaterne L. Ortiz Blanco, J. Buendía Sierra, A. Lamadrid de Pablo og K. Jörgens)
   
      Sagsøgt: Europa-Kommissionen
   
      Sagsøgernes påstande
   
   
               —
            
            
               Annullation af Kommissionens afgørelse K(2011) 7279 endelig af 7. oktober 2011 (EUT C 341 af 22.11.2011, s. 2) om ikke at gøre indsigelse mod en anmeldt fusion mellem Microsoft Corporation og Skype Sarl, og erklære fusionen forenelig med fællesmarkedet (sag COMP/M.6281), idet afgørelsen udgør en tilsidesættelse af artikel 2 og 6 i Rådets forordning (EF) nr. 139/2004 (EF-fusionsforordningen) (1) eller subsidiært af artikel 296 TEUF.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgerne fremsat tre anbringender.
   
               1)
            
            
               Første anbringende, hvorefter
               
                           —
                        
                        
                           Europa-Kommissionen anlagde et åbenbart urigtigt skøn, da den fandt, at fusionen ikke gav anledning til konkurrencebegrænsende horisontale problemer på markederne for unified communications for forbrugere. Sagsøgerne understreger herved, at fusionen resulterer i samlede markedsandele på mere end 80 % på det smallest mulige marked, som er omhandlet i afgørelsen (video-opkaldtjenester til forbrugere på Windows-baseret PC). Såvel kombinationen af betydelige netværksvirkninger for den største allerede eksisterende brugerplatform og den fusionerende virksomheds fulde kontrol over Windows Operating System og andre tilknyttede applikationer vil styrke den dominerende stilling og fjerne ethvert incitament hos den fusionerede enhed til at tilbyde interoperabilitet med konkurrerende produkter.
                        
                     
         
               2)
            
            
               Andet anbringende, hvorefter
               
                           —
                        
                        
                           Europa-Kommissionen også anlagde et åbenbart urigtigt skøn, da den fandt, at fusionen utvivlsomt ikke gav anledning til nogen konkurrencebegrænsende konglomeratvirkninger på markederne for unified communications for virksomheder. Sagsøgerne understreger herved, at henset til den voksende popularitet af unified communications-tjenester ønsker virksomhedskunder at kunne skabe forbindelse til kunder, som benytter værktøjer for unified communications for forbrugere. Ved at udvide sin allerede eksisterende base af kunder til unified communications for forbrugere vil den fusionerede virksomhed både have en øget mulighed for og et øget incitament til at nægte interoperabilitet med konkurrerende virksomhedskommunikationsprodukter. De markedsafskærmende virkninger vil styrkes af den allerede eksisterende førende/dominerende stilling, som virksomheden allerede har på tilstødende markeder, såsom operativsystemer og softwareprodukter til anvendelse i virksomheder, f.eks. Office og Outlook. Den anfægtede afgørelse er navnlig i strid med beslutningspraksis fra Europa-Kommissionen og Den Europæiske Unions Domstol vedrørende betydningen af netværksvirkninger på IT-markeder og behovet for at sikre interoperabilitet for at sikre et reelt valg for forbrugerne, når sådanne netværksvirkninger gør sig gældende.
                        
                     
         
               3)
            
            
               Tredje anbringende, hvorefter
               
                           —
                        
                        
                           Europa-Kommissionen undlod at overholde sin pligt til at give en behørig begrundelse for tilladelsen til fusionen i første fase uden at den fandt, at tilsagn fra parterne var nødvendige.
                        
                     
         
      (1)  EUT L 24 af 29.1.2004, s. 1.